Aragonés de Sierra Ferrera

L'aragonés de Sierra Ferrera u Baixo Penyas ye a parla local aragonesa d'os municipios d'a Espunya y d'o Pueyo d'Araguás. Probablement l'aragonés de Belsierre, Puyarruego y Escalona que son a man d'a Espunya se puedan clasificar en este conchunto u sigan una transición ta l'aragonés d'a valle de Puértolas. A Espunya fegura en l'ALEANR con a sigla Hu 204. Manuel Alvar: Atlas lingüístico y etnográfico de Aragón, Navarra y Rioja. Institución Fernando el Católico. Departamento de Geografía Lingüística, Institución Fernando el Católico de la Excma. Diputación Provincial de Zaragoza, 1983. Tomo I, Lamina 3, Mapa nº 3.

 Fonetica 
En a toponimia bi ha casos de diftongo -ia- en cuenta de -ie- como ye actualment:
A Siarra (en A Espunya), Casa Torruzuala (en Oncins), Zorrutuacha, Capaniacha.

As oclusivas xordas intervocalicas latinas se conservan en as palabras crepa, ripa, potrecón, ripazo, sapia, forato, cazata, baranato y batallo.

Se conservan millor en a toponimia:
O Foricón, Sarrato Batalla, Coma d'o Sarrato, Canal Betiquera, Barranco Mallata, Barranco Vetato, Sarrato Plano, etcetera...

Como ye normal en l'Alto Aragón Oriental, a -x- va acompanyada d'una i: 
faixa, freixe, caixigo, baixar.

Como en chistabín y belsetán, a -x- en posición inicial va acompanyada (fueras de bel caso) d'una i- inicial que a vegatas ye etimolochica y se remonta a lo prefixo ex-:
ixolifrar, ixordiga, ixalamandrons, ixorellar, ixarbotar.

A chent mes choven ya no emplega a -x- en bellas palabras como baixar y las prenuncian con -j- castellana.

Bi ha bels casos de perdua de -o final:
camín, focín, gallín, robín, volturín, celemín, y os toponimos Os Molins, Oncins.

Se documenta bella evolución fonetica d'os grupos -DE-, -TY- coincidents con o galorromance y que son propias de l'aragonés oriental u centro-oriental como peu.

En a toponimia bi ha casos d'evolución d'a -LL- latina ta -ch- como en tensino: 
Zorrutuacha y O Estacho (en a versant norte de Sierra Ferrera), Capaniacha (en Sant Veturián), Barranco Paliecho (en A Espunya), Barranco Vaches (en O Casal).

 Morfolochía 
Os articlos definitos son os de l'aragonés cheneral: o, os, a, as sin de variants postvocalicas.

Formación d'o femenín anyadindo -era en palabras rematatas en -or:
charrador, charradera.

A particla pronomino-adverbial i/ie ya no ye productiva en A Espunya pero se conserva bien en atros lugars.

 Morfolochía verbal 
A desinencia verbal -z d'as segundas personas plurals va perdendo-se en A Espunya, como en atros lugars de Sobrarbe, pero se conserva bien en as aldeyas.

En Ceresa, a Mula y Oncins bi ha como en chistabín primeras personas en -ebe, -ibe en os imperfectos.

Los pasatos perfectos simples son sinteticos y no perifrasticos.

Los imperfectos de subchuntivo son en -ase, -ese, -ise sin perdiga de vocal final en a tercera persona singular, como s'ha rechistrato en Belsetán y Aragonés d'a Valle de Vio.

Bi ha verbos irregulars con formas en -ga en o subchuntivo:
bulga y muelga, d'os verbos bullir y moler.

 Lexico 
O lexico ye común con l'aragonés centro-oriental y oriental. Ye de destacar que se conserva l'uso de samuco y samuquero (d'o latín sambucu), coexistindo con as formas occidental y actualment de l'aragonés cheneral sabuco y sabuquero (d'o latín sabucu).

 Referencias 

 Bibliografía 
 Blas Gabarda, F. y Romanos Hernando, F.: El aragonés de Baixo Peñas. 2005, Gara d'Edizions.

Sierra Ferrera